## El centre específic per a persones amb malaltia mental crònica d’Albocàsser de l’IVASS organitza les Jornades Comunitàries de Salut Mental

*** L’objectiu és conscienciar la població, visibilitzar i desestigmatitzar les malalties mentals
* S’hi han oferit activitats i tallers infantils, un mercat ambulant solidari, una exposició d’art i una taula redona sobre neurodiversitat**

Persones amb malaltia mental crònica i professionals del centre específic per a persones amb malaltia mental crònica (CEEM) d’Albocàsser han participat en les Jornades Comunitàries de Salut Mental, organitzades per l’Institut Valencià de Serveis Socials (IVASS) i el Centre de Desenvolupament Rural Alt Maestrat.

Les dos entitats han col·laborat en la realització d’esta iniciativa, que sorgix amb l’objectiu de conscienciar la població sobre la cura de la salut mental, així com visibilitzar i desestigmatitzar les malalties i els trastorns mentals.

La directora general de l’IVASS, Maria Àngels Ramón-Llin, ha destacat “la magnífica relació” que hi ha entre el centre de persones amb malaltia mental crònica d’Albocàsser i el Centre de Desenvolupament Rural Alt Maestrat, i ha recordat alguns dels programes d’intervenció terapèutica desenvolupats conjuntament.

Com a exemple, ha esmentat “el projecte de teràpia assistida amb animals en què han participat molt activament les persones usuàries del CEEM, el qual aporta múltiples beneficis a escala emocional, física i psicològica, a més de millorar les relacions afectives, la psicomotricitat i les capacitats”.

Ramón-Llin ha assenyalat que “acabar amb els prejuís associats a la malaltia mental és una labor conjunta que concernix a tots, administracions, moviment associatiu i tota la població”, i ha insistit que “jornades com esta contribuïxen precisament a desmitificar i analitzar estereotips socials que estigmatitzen dolorosament els qui patixen algun trastorn o malaltia mental”.

La directora general ha subratllat “el compromís de l’IVASS i de la Vicepresidència Segona i Conselleria de Serveis Socials, Igualtat i Habitatge a continuar treballant per a donar resposta a les necessitats d’estes persones i les seues famílies, oferint-los els recursos i suports que s’ajusten al que necessiten, en una societat molt més inclusiva”.

**Compartir experiències**

Les Jornades Comunitàries de Salut Mental s’han desenvolupat durant el matí a les instal·lacions de la Llar del Jubilat d’Albocàsser i han comptat amb diverses activitats per a fomentar la participació de tota la població, entre les quals hi ha hagut tallers, contacontes, pintacares, manualitats i jocs per als més menuts, a més d’un mercat ambulant solidari i una exposició d’art.

Com a acte de clausura s’ha organitzat una taula redona sobre neurodiversitat, s’ha donat a conéixer el treball del grup de suport mutu i les persones amb malaltia mental crònica i els seus familiars han pogut compartir les seues experiències i vivències amb tots els assistents.

Fecha: 21/10/2023